第二子赴河間詩人皆作詩送行讀趙壻辟疆詩爲次韻
作者：王安中
朝代：宋

paragraphs: 家世無人仕苕浙，送汝還爲北城别。
河間知不去吾遠，汝母猶持離袖掣。
中年生子今宦游，吾與汝母宜白頭。
中山西望三舍身，諸老汝近吾何愁。
宫傅恩憐逮猶子，宫師雁行餘五弟。
至今鄉閭尚心化，友愛推高一門裏。
向來寒甚草根蛩，邇來出入軒蓋從。
富貴不願此身獨，安樂幸與諸老同。
門户固應多國器，汝往豈爲功名會。
古文科斗盡五車，娱人翰墨真餘事。
客程搶笠風卷紗，歸及諸老醉榴花。
京華新聞勿用說，一時名士詩可誇。